Mazda CX-5 prešla modernizáciou, ale veľkých zmien sme sa nedočkali. Miernou úpravou prešla predná maska a predné aj zadné svetlomety. Novinkou sú tri nové stupne výbavy a pribudol aj ďalší odtieň lakovania s názvom Zircon Sand.
Najzásadnejšiu zmenu prinieslo použitie novej architektúry vozidla (Skyactiv-Vehicle Architecture). Podľa Mazdy môžeme vďaka tomu očakávať vylepšenú karosériu, podvozok aj sedadlá. V praxi sa to má prejaviť vyšším komfortom a výrazne zníženou hlučnosťou na poľných cestách.
Novinkou je aj Mi-Drive, systém, ktorý umožňuje meniť jazdné režimy pomocou tlačidla. Verzie s pohonom všetkých kolies majú navyše režim off road pre lepšiu ovládateľnosť na klzkých povrchoch. V USA Mazda škrtla verzie s pohonom prednej nápravy a stavila výlučne na pohon všetkých kolies. U nás by mala ostať ponuka v tomto ohľade nezmenená.